ช็อปช่วยชาติดันโอนเงินพุ่ง
อานิสงส์ช็อปช่วยชาติท้ายปี ดันยอดโอนเงินรายย่อยซื้อสินค้าและบริการ ธ.ค. 2559 เพิ่ม 1.8 หมื่นล้าน  ด้านโอที-โบนัสมูลค่าเพิ่มสูง58%
19 ม.ค. 2560

อานิสงส์ช็อปช่วยชาติท้ายปี ดันยอดโอนเงินรายย่อยซื้อสินค้าและบริการ ธ.ค. 2559 เพิ่ม 1.8 หมื่นล้าน  ด้านโอที-โบนัสมูลค่าเพิ่มสูง58%
ธนาคารแห่งประเทศไทย (ธปท.) รายงานธุรกรรมการโอนเงินรายย่อย จำแนกตามประเภทบริการ ณ เดือน ธ.ค. 2559 ว่า ทั้งระบบมีปริมาณการโอนเงินรวม 4 ล้านรายการ มูลค่ารวม 2.74 แสนล้านบาท เทียบกับเดือนก่อนหน้าที่มีการโอน 3.8 ล้านรายการ มูลค่ารวม 2.23 แสนล้านบาท เพิ่มขึ้น 2.12 แสนรายการ หรือ 5.61% และ 5.1 หมื่นล้านบาท หรือ 22.91% ตามลำดับ
ทั้งนี้ ธุรกรรมการโอนเงินดังกล่าว แบ่งเป็น การโอนจ่ายเพื่อซื้อสินค้าและบริการ จำนวน 1.8 ล้านรายการ เพิ่มขึ้น 2 แสนรายการ หรือ 11.9% มีมูลค่ารวมทั้งสิ้น 1.68 แสนล้านบาท เพิ่มขึ้น 1.8 หมื่นล้านบาท หรือ 12% คาดว่าจะได้อานิสงส์จากมาตรการช็อปช่วยชาติของรัฐบาล ส่งผลให้ยอดการโอนจ่ายของประชาชนรายย่อยเพิ่มขึ้นมากกว่าเดือนอื่นๆ ของปี ประกอบกับเป็นช่วงเทศกาลทำให้ธุรกรรมสูงกว่าปกติ
สำหรับธุรกรรมอื่นจะเป็นการโอนเงินเดือน ค่าจ้าง ค่าทำงานล่วงเวลา  (โอที) บำเหน็จ และบำนาญรวม 8.8 แสนรายการ มีมูลค่า 6 หมื่นล้านบาท ลดลงจากเดือนก่อนหน้า 1.5 หมื่นรายการ หรือ 1.75% ส่วนมูลค่าเพิ่มขึ้น 2.2 หมื่นล้านบาท หรือ 58% การโอนเงินปันผล 1.6 แสนรายการ มีมูลค่า 4,080 ล้านบาท เพิ่มขึ้น 4.6 หมื่นรายการหรือ 40% แต่มูลค่าลดลง 2,230 ล้านบาท หรือ 35.34% และการโอนเงินประเภทอื่นๆ 1.1 ล้านรายการ มีมูลค่า 4.2 หมื่นล้านบาท ปริมาณลดลง 1.58 หมื่นรายการ หรือ 1.43% ส่วนมูลค่าเพิ่มขึ้น 1.33 หมื่นล้านบาท หรือ 47%
นอกจากนี้ หากเทียบกับระยะเดียวกันปีก่อนที่มีมาตรการช็อปช่วยชาติเช่นกัน พบว่า ปริมาณธุรกิจโดยรวมเพิ่มขึ้น 4.06 แสนรายการ หรือ 11.3% ส่วนมูลค่ารวมเพิ่มขึ้น 2.27 หมื่นล้านบาท หรือ 9% ในจำนวนนี้เป็นปริมาณธุรกรรมที่เพิ่มขึ้นของการโอนจ่ายซื้อสินค้าและบริการเพิ่มขึ้น 1.36 แสนรายการ หรือ 7.9% มูลค่าเพิ่มขึ้น 1.6 หมื่นล้านบาท หรือ10.3% สะท้อนว่ามาตรการช็อปช่วยชาติยังกระตุ้นการจับจ่ายได้ต่อเนื่อง
ด้าน น.ส.ศุภนีวรรณ จูตระกูล ผู้ช่วยกรรมการผู้จัดการ สายงานธุรกิจลูกค้าบุคคลและเครือข่ายบริการ ธนาคารกสิกรไทย กล่าวว่า ในช่วงก่อนเดือน ธ.ค. 2559 ยอดการใช้จ่ายซื้อสินค้าและบริการผ่านบัตรเครดิตของลูกค้าธนาคารโตได้น้อย แต่พอมีมาตรการช็อปช่วยชาติออกมาก็ช่วยให้การใช้จ่ายของลูกค้า โดยเฉพาะในกลุ่มสินค้าและบริการที่ได้ลดหย่อนภาษีโตได้ดีขึ้น